Liv Holm Andersen (RV), 2013-05-03:
Som både ministeren og tidligere ordførere har redegjort for, handler det her beslutningsforslag om, at Enhedslisten ønsker at få regeringen til at sikre, at klager over en kommunes frakendelse eller forringelse af tildelt hjælp efter serviceloven til borgere med handicap får opsættende virkning.
Jeg og Radikale Venstre er naturligvis helt enige med Enhedslisten i, at de afgørelser, borgerne får, skal flugte med loven.
Og derfor tror jeg egentlig, at Enhedslistens og Radikale Venstres hensigt på dette område stemmer overens, nemlig at styrke retssikkerheden for borgerne.
I forbindelse med den givne problemstilling vil jeg dog mene, at det vigtigste er, at de afgørelser, der bliver truffet i kommunalt regi, er korrekte.
Jeg og Radikale Venstre har tillid.
Derfor tror og håber vi heller ikke, at kommunerne i fuld vished skulle forringe eller fratage borgerne deres ydelser af økonomiske årsager.
I fald det sker, ville det i hvert fald være imod den gældende lovgivning, for kommunerne skal naturligvis også følge loven.
Det er afgørende, at det er igennem en konkret helhedsvurdering af den enkelte borger, kommunen sikrer borgeren den korrekte indsats, hvilket er grunden til, at der også i de seneste år er blevet arbejdet henimod, at kommunerne skal kunne træffe de korrekte afgørelser i første instans på det sociale område.
Og her tager kommunen selvfølgelig højde for både økonomiske og faglige vurderinger.
Det økonomiske aspekt skal vejes – som i andre beslutninger – men det skal ikke veje tungest.
For at den korrekte afgørelse bliver truffet, er der lavet en del tiltag: både hele omstruktureringen af klagesystemet, som tidligere ordførere har nævnt, og flere enkeltstående initiativer.
De her tiltag skal vi selvfølgelig følge op på, så vi kan se, om de er nok, eller om mere skal sættes i værk.
Det er altså helt essentielt for Radikale Venstre, at afgørelserne som udgangspunkt er korrekte i første instans.
Derudover er det også vigtigt for os, at der kommer kortere sagsbehandling i klagesystemet.
Derfor ser vi frem til, at det nye ankecenter i Aalborg, som bliver endeligt klar i 2016, skal være med til at gøre sagsbehandlingstiderne kortere og mere ensartede.
Helt logisk vil en kortere sagsbehandlingstid jo betyde, at en borger, der uberettiget får nedsat sin hjælp, vil have et tab i kortere tid.
Desuden er der jo allerede i dag, som det også er blevet nævnt af tidligere ordførere, en del muligheder for at give en afgørelse opsættende virkning.
Som ministeren og flere ordførere har redegjort for, kan klagemyndigheden i dag lave en midlertidig afgørelse, hvis det vurderes nødvendigt.
I andre bestemte sager kan kommunerne angive en anden slags hjælp, mens sagen kører.
Beslutningsforslaget vil dog imidlertid også betyde, at nogle borgere vil få adgang til ydelser, som de ikke er berettiget til, i den periode, sagen kører, såfremt afgørelsen netop ikke er forkert, og derfor vil det jo medføre et helt anderledes stort pres på klagesystemet, som vil medføre betydelige udgifter.
Lad mig derfor blot her til sidst slå fast, at Radikale Venstre naturligvis også ønsker at beskytte og styrke borgernes retssikkerhed, så man som borger kan regne med, at de afgørelser, man får, selvfølgelig flugter med loven og er korrekte.
Vi mener dog, at det skal ske ad andre veje end den her foreslåede.
Radikale Venstre kan derfor ikke støtte beslutningsforslaget.
Tak for ordet.